text: Penny Mordaunt
  
  publiceret: 2022-10-24 19:29:45+02:00
  Penny Mordaunt er en konservativ britisk politiker, som har været medlem af Underhuset i Det Britiske Parlament siden valget i 2010. Hun har haft ministerposter i både Theresa Mays og Boris Johnsons regeringer; senest som minister for handelspolitik siden 2021.
  Mordaunt har en universitetsgrad i filosofi fra universitetet i Reading og arbejdede inden hun blev valgt til parlamentet i forskellige funktioner i det konservative parti og er det eneste kvindelige parlamentsmedlem, som også er reserveofficer i den britiske flåde.
  I månederne op til Boris Johnsons fratræden som premierminister den 7. juli 2022 blev hun hyppigt nævnt som et bud på en mulig ny konservativ partileder, og den 10. juli annoncerede hun sit kandidatur til det formandsvalg, der blev afgjort i starten af september med valget af Liz Truss. Hun tilhører partiets midte og blev spået gode muligheder for at få stemmer fra både højre- og venstrefløjen blandt partimeldlemmerne, men hun blev sorteret fra i de afstemningsrunder, der fandt sted blandt de konservative parlamentsmedlemmer inden Liz Truss og Rishi Sunak blev sendt til urafstemning i partiet.
  Da Liz Truss trådte tilbage efter blot 44 dage som premierminister gik Penny Mordaunt igen efter formandsposten ved det fornyede formandsvalg i uge 43. Ved dette valg krævede den fastlagte procedure, at man skulle opnå nominering fra 100 konservative parlamentsmedlemmer. Da Mordaunt ikke fik disse, trak hun sig kort før opstillingsfristens udløb, hvorefter Rishi Sunak stod tilbage som eneste kandidat og dermed ny formand og premierminister.